**** *3. sz. melléklet*

# **ZÁRÓ BESZÁMOLÓ**

**A Weöres Sándor Színház Nonprofit Kft. és Szombathely Megyei Jogú Város Önkormányzata között 2012. október 31-én létrejött fenntartói szerződés 4.8 pontjának megfelelően**

**A Színház által vállalt előadó-művészeti szolgáltatások**

A Színház a tevékenysége során mindvégig megfelelt a **legmagasabb szakmai minőségi** követelményeknek, amelyet jól tükröznek az elmúlt 3 év során a színház előadásai és művészei által elnyert díjak:

* A legjobb férfi mellékszereplő – Szerémi Zoltán (A kis lord) – Rivalda Fesztivál 2011
* A legjobb gyermek- és ifjúsági előadás – A kis lord – Színikritikusok Díja 2011
* A legjobb női mellékszereplő – Csonka Szilvia (Szentivánéji álom) – POSzT 2012
* A legjobb jelmez – Remete Kriszta (Szentivánéji álom) – POSzT 2012
* A legjobb rendezés – Mohácsi János (Szentivánéji álom) – POSzT 2012
* A közönségzsűri díja – Szentivánéji álom – POSzT 2012
* Különdíj a példaértékű műfaji újításért – Jordán Tamás (Széllel szembe) – VIDOR Fesztivál 2012
* A legjobb jelmez – Remete Kriszta (Szentivánéji álom) – Színikritikusok Díja 2012
* A legjobb színházi zene – Kovács Márton (Szentivánéji álom) – Színikritikusok Díja 2012
* Csonka Szilvia – Domján Edit-díj (2012)
* Jordán Tamás – Bessenyei Ferenc Művészeti Díj (2013)
* Vlahovics Edit – Aase-díj (2014)
* Bajomi Nagy György – Thália Humorfesztivál Különdíj (2015)
* Mohácsi János, Mohácsi István – Vidor Fesztivál Capitano-díj (2014)
* A legjobb új magyar dráma díja Székely Csaba: Vitéz Mihály – Színikritikusok Díja 2015
* A legjobb jelmez – Pilinyi Márta (Vitéz Mihály) – Színikritikusok Díja 2015
* Bajomi Nagy György (Vitéz Mihály) – Básti Lajos díj – POSzT 2015
* Bajomi Nagy György (A hülyéje) – Zsűri különdíja – Thália Humorfesztivál 2015

A társulat **szakmai fejlődését mindvégig** biztosította az országosan **elismert rendezői gárda**, amely mellett a társulat saját kezdeményezései (Arab éjszaka, Bábelna, Hamlet, Telefondoktor című előadások) is megvalósulhattak a **műhelymunka** keretében.

A Színház közönsége továbbra is **első sorban az ifjúsági és felnőtt korosztályból** tevődött ki. Kifejezetten az ifjúsági közönség részére készültek „A kőszívű ember fiai”, a „Fúzió” és „A kút” című előadások.

Fenntartói szerződésben foglalt számszaki elvárások és azok teljesülése:

|  |  |  |  |  |  |
| --- | --- | --- | --- | --- | --- |
|  | **Elvárt** | **Megvalósult** | **Megvalósult** | **Megvalósult** | **Megvalósult** |
| **2012-ben** | **2013-ban** | **2014-ben** | **2015.09.30-ig** |
| *Bemutatószám:* | 7 | 14 | 12 | 13 | 8 |
| *Kortárs bemutatószám:* | 1 | 5 | 4 | 4 | 3 |
| *Klasszikus magyar szerzők:* | 1 | 2 | 3 | 4 | 0 |
| *Gyerekbemutatók (legfeljebb):* | 2 | 1 | 1 | 2 | 0 |
| *Előadásszám:* | 250 | 340 | 325 | 349 | 226 |
| *Ebből saját előadás:* | 90% | 95% | 92,30% | 93% | 95% |
| *Élő zenekari előadások száma:* | 25 | 111 | 32 | 54 | 40 |
| *Stúdió előadások száma:* | 75 | 63 | 66 | 54 | 23 |
| *Színházi évben tájelőadások száma:* | 6 | 11 | 14 | 5 | 5 |
| *Látogatottság:* | 70% | 77% | 78% | 87% | 85% |
| *Összes nézőszám\*:* | 42 000 | 55 439 | 53 450 | 67 899 | 42 065 |
| *Fizető nézőszám:* | 40 000 | 55 439 | 53 450 | 67 899 | 42 065 |

\*Ez a szám csak becsülhető, így itt most a fizetőnézők számát szerepeltetjük, de a tényleges szám magasabb

A Színház a **kiemelt minősítését** ezen időszak alatt megőrizte.

A Színház műsorstruktúrája mindvégig biztosította a **műfaji sokszínűség** megőrzését, hiszen a közönség láthatott klasszikus és kortárs magyar, valamint külföldi szerzők műveit, drámát, komédiát, krimit és musicalt is.

A közönségkapcsolat erősítését nem csak a **közönségtalálkozók**, hanem a bérletkampányok, nyilvános évadnyitók és advent alkalmából megszervezett ingyenes műsorok is biztosították.

**A színház által vállalt egyéb kötelezettségek**

Az évek során a Színház nem csak a **kiemelt városi rendezvények** kapcsán, de különböző saját programjai keretében is **együttműködött** az AGORA Szombathelyi Kulturális Központtal, a Szombathelyi Médiaközpont Nonprofit Kft-vel, a Szombathelyi Sportközpont Nonprofit Kft-vel és a Karneválirodával.

**Az oktatási intézményekkel** folyamatosan kapcsolatot ápol a színház, hiszen ez a diákbérletek értékesítésének legfontosabb csatornája**.** Ezen kívül készültek direkt a fiatal célközönség megszólítására előadások, amelyek közül kiemelendő „A kőszívű ember fiai” című darab, melynek létrehozására **5 szombathelyi általános iskolával** együtt **pályázott és nyert támogatást a színház.**

A Thea-tér programoknak köszönhetően a színházban helyet kaptak **más művészeti ágak** is (képzőművészet, zene, szépirodalom stb.).

**A szolgáltatások ellátását biztosító feltételek**

A szolgáltatások finanszírozásához igénybevett források megoszlása az alábbiak szerint alakult:

|  |  |  |  |  |  |
| --- | --- | --- | --- | --- | --- |
| **Bevétel Típusa** | **Előirányzott** | **2012-ben megvalósult** | **2013-ban megvalósult** | **2014-ben megvalósult** | **2015.09.30-ig megvalósult\*** |
| Központi költségvetésből "normatív" támogatás | 31,60% | 32,29% | 33,40% | 33,00% | 39,26% |
| Fenntartói támogatás | 34,00% | 32,11% | 27,80% | 26,20% | 30,83% |
| Jegy, bérlet és előadás értékesítés bevétele | 17,00% | 16,49% | 17,90% | 19,60% | 22,01% |
| Egyéb bevétel (reklám, bérbeadás, TAO-s támogatás stb.) | 17,40% | 19,11% | 20,90% | 21,20% | 7,90% |

\*A TAO támogatások az év végén folynak be, így ez okozza a torz képet az előző teljes évekhez képest.

A Színház 2014 év végégre elérte mind előadásszámban, mind fizetőnéző számban az infrastrukturális határait. Növekedés ezekben az alapszámokban már csak minimális mértékben lehetséges. Ez kihatással van a finanszírozási szerkezetre is, ezért a finanszírozási szerkezet esetében az elkövetkezendő időszakra szóló fenntartói szerződésbe új előirányzatként az elmúlt 3 év átlaga került.

A létesítmény minél gazdaságosabb működtetése céljából az előadások aránya eltolódott a nagyobb befogadóképességű termek irányába, így a stúdiószínpad elsődlegesen már inkább próbateremként szolgál. Ez az elvárt stúdió előadások számának csökkentésével lett lekövetve az új fenntartói szerződésben.

**Összefoglalva a korábban leírtakat megállapítható, hogy teljesült az a közérdek, hogy a Színház magas színvonalú és kiemelt minősítésű művészeti teljesítményén keresztül Szombathely Megyei Jogú Város eladó-művészeti életében meghatározó szerepet töltsön be.**

**A szerződésben meghatározott alaptevékenységi körében elvárt feladat-ellátási teljesítménymutatóit a Színház teljesítette, a gazdálkodása kiegyensúlyozott volt és a rendelkezésre álló kapacitásait hatékonyan használta ki.**

Szombathely, 2015. november 11.

Jordán Tamás

ügyvezető igazgató